
Nr. 22/130


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr.112/2006 privind abrogarea Ordonanţei Guvernului nr.6/1997 pentru aprobarea menţinerii valorii cotei de participare a României la capitalul Băncii Internaţionale pentru Reconstrucţie şi Dezvoltare, vărsată în monedă naţională şi existentă în contul Băncii Internaţionale pentru Reconstrucţie şi Dezvoltare la Banca Naţională a României la data de 30 iunie a fiecărui an precedent, cu care comisia noastră a fost sesizată în fond cu adresa Biroului Permanent nr.PL.x 139 din 19 martie 2007.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru aprobarea Ordonanţei de urgenţă a Guvernului nr.112/2006 privind abrogarea Ordonanţei Guvernului nr.6/1997 pentru aprobarea menţinerii valorii cotei de participare a României la capitalul Băncii Internaţionale pentru Reconstrucţie şi Dezvoltare, vărsată în monedă naţională şi existentă în contul Băncii Internaţionale pentru Reconstrucţie şi Dezvoltare la Banca Naţională a României la data de 30 iunie a fiecărui an precedent
Cu adresa nr.PL.x 139 din 19 martie 2007, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei de urgenţă a Guvernului nr.112/2006 privind abrogarea Ordonanţei Guvernului nr.6/1997 pentru aprobarea menţinerii valorii cotei de participare a României la capitalul Băncii Internaţionale pentru Reconstrucţie şi Dezvoltare, vărsată în monedă naţională şi existentă în contul Băncii Internaţionale pentru Reconstrucţie şi Dezvoltare la Banca Naţională a României la data de 30 iunie a fiecărui an precedent.

La întocmirea raportului s-a avut în vedere avizul favorabil al Consiliului Legislativ cu adresa  nr.1693 din 13.12.2006.
Prezentul proiect de Lege are ca obiect de reglementare  abrogarea Ordonanţei Guvernului nr.6/1997 pentru aprobarea menţinerii valorii cotei de participare a României la capitalul Băncii Internaţionale pentru Reconstrucţie şi Dezvoltare, vărsată în monedă naţională şi existentă în contul Băncii Internaţionale pentru Reconstrucţie şi Dezvoltare la Banca Naţională a României la data de 30 iunie a fiecărui an precedent, aprobată cu modificări prin Legea nr.91/1997.

România a aderat la Acordul de Înfiinţare a Băncii Internaţionale pentru Reconstrucţie şi Dezvoltare (BIRD) şi a acceptat Rezoluţia Consiliului Guvernatorilor nr.280/28 noiembrie 1972 prin Decretul nr.494/7 decembrie 1972 al Consiliului de Stat.
Menţinerea valorii cotei de participare la capitalul BIRD vărsat în monedă naţională, având în vedere o depreciere anuală a leului de cel puţin 5%, a fost făcută în perioada 1992-1996 de către Ministerul Finanţelor Publice prin emiterea de bilete la ordin.
La data de 1 septembrie 2005, conform art.5 din Ordonanţa Guvernului nr.53/2005 privind reglementarea unor măsuri financiare în domeniul bugetar şi al contabilităţii publice, aprobată cu modificări şi completări prin Legea nr.148/2006, cu modificările ulterioare, participaţia României la BIRD a fost preluată din evidenţa Băncii Naţionale a României în evidenţa Ministerului Finanţelor Publice.
Pe data intrării în vigoare a Ordonanţei Guvernului nr.53/2005, aprobată cu modificări şi completări prin Legea nr.148/2006, cu modificările ulterioare, nu a fost abrogată Ordonanţa Guvernului nr.6/1997, aprobată cu modificări prin Legea nr.91/1997. Aceasta prevede la art.2 alin.(2) că „influenţele nefavorabile din deprecierea cursului în lei al dolarului SUA se reflectă în cheltuielile Băncii Naţionale a României ”.
În temeiul art.5 din Ordonanţa Guvernului nr.53/2005, aprobată cu modificări şi completări prin Legea nr.148/2006, cu modificările ulterioare, a fost preluată participaţia României la BIRD de către Ministerul Finanţelor Publice, astfel încât, obligaţia menţinerii valorii cotei de participare la capitalul BIRD vărsat în monedă naţională cât şi majorarea acesteia revine exclusiv Ministerului Finanţelor Publice.
Subliniem că art.101 din Tratatul Uniunii Europene interzice finanţarea statului de către băncile centrale. Aşadar este evidentă contradicţia dintre această prevedere şi dispoziţia din Legea nr.91/1997.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului a participat, în conformitate cu prevederile art. 51 şi 52 din Regulamentul Camerei Deputaţilor doamna Otilia Frolu, Director General Adjunct în cadrul Ministerului Finanţelor Publice.
La lucrările comisiei au participat 23 deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi. 
Proiectul de Lege a fost adoptat de Senat în şedinţa din data de 8 martie 2007.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
În urma dezbaterii proiectului de Lege pentru aprobarea Ordonanţei de urgenţă a Guvernului nr.112/2006 privind abrogarea Ordonanţei Guvernului nr.6/1997 pentru aprobarea menţinerii valorii cotei de participare a României la capitalul Băncii Internaţionale pentru Reconstrucţie şi Dezvoltare, vărsată în monedă naţională şi existentă în contul Băncii Internaţionale pentru Reconstrucţie şi Dezvoltare la Banca Naţională a României la data de 30 iunie a fiecărui an precedent, în şedinţa din data de 27 martie 2007, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Expert parlamentar:
Luminiţa Popescu

